Իրազեկության ընդլայնմանն ուղղված վերոնշյալ միջոցառումը համատեղ աշխատանքի արդյունք է, որը միտված է երկրում ՊԳԿ-ի կողմից իրագործվող երկու կարևոր նախաձեռնությունների համադրման միջոցով ապահովել ավելի համապարփակ ներգործություն։ Դրանք են՝ «Կովկասի և Կենտրոնական Ասիայի ընտրված երկրներում պարենային ապահովությանը և սնուցմանն ուղղված կարողությունների հզորացում» և «Աջակցություն ՀՀ գյուղատնտեսության նախարարությանը Կայուն զարգացման նպատակների իրականացման և մոնիթորինգի գործում» ծրագրերը։ Դրանց նպատակն է բարձրացնել երկրում պարենային ապահովության, սնուցման ու սոցիալական պաշտպանության վերաբերյալ քաղաքական կառույցների իրազեկվածության ու հանձնառության մակարդակը, ինչպես նաև հզորացնել ՀՀ գյուղատնտեսության նախարարության և այլ շահառուների՝ Կայուն զարգացման նպատակների իրականացման ու մոնիթորինգի կարողությունները, ստեղծել հնարավորություն, որ նախարարությունը հաջողությամբ դիմագրավի «Օրակարգ 2030»-ի ազգայնացումից բխող մարտահրավերները, ինչպես նաև արդյունավետորեն նպաստել գյուղատնտեսությանն առնչվող Կայուն զարգացման նպատակների իրականացմանն ու մոնիթորինգին երկրի մասշտաբով։ Այս նպատակով անցկացվել է ելակետային ուսումնասիրություն՝ գնահատելու համար այն, թե ինչպիսի դիրքերում է գտնվում գյուղատնտեսության նախարարությունը Կայուն զարգացման նպատակների ազգայնացման և իրականացման առումով։ Առաջնային ուշադրություն է դարձվում ԿԶՆ այն թիրախներին և ցուցանիշներին, որոնց համար պատասխանատուն ՄԱԿ-ի Պարենի և գյուղատնտեսության կազմակերպությունն է, ինչպես նաև նախարարության կողմից գերակայություն համարվող թիրախները և ցուցանիշները։ Ուսումնասիրությունը հանրության համար հասանելի կդառնա 2018 թ. նոյեմբերի վերջին։